Þingræður haldnar á Alþingi Íslendinga

Dómsmrh. (Jónas Jónsson) Það er sama um þetta frv. að segja og hitt, sem við vorum að afgreiða (frv. um Menntaskóla á Akureyri), að það má heita sama sem óbreytt frá því, sem þessi hv. deild samþ. á síðasta þingi, og breytingarnar eru minni á því en frv. um Akureyrarskólann. Á sumar breytingarnar hefi ég þegar minnzt, t. d. um að stytta kennslutímann í fyrri bekkjunum. Þetta er í sjálfu sér ekkert stórt atriði, en reynslan hefir sýnt, að nemendur kunna því illa að stunda bóknám í júnímánuði. Þess vegna er heppilegra að nota þann tíma meira til útiveru, svo sem til íþróttaiðkana og rannsóknaferða. Í þessu sambandi vil ég geta þess, að síðastl. vor var farin rannsóknarferð til Hornafjarðar undir stjórn náttúrufræðikennara og eins málakennara. Sú tilraun gafst mætavel, og eru líkindi til, að bæði nemendur og kennarar muni una því vel að geta farið slíkar ferðir á hverju vori. Geta slíkar ferðir bæði verið fræðandi og skemmtilegar og verða að álítast mikil blæbreyting frá hinu áður innantóma bóknámi. Að svo mæltu óska ég, að frv. fái að ganga til 2. umr. og verði vísað eins og hinu frv. til hv.menntmn.

Dómsmrh. (Jónas Jónsson) Þetta frv. er hluti af stærra bálki, sem stj. bar fram á síðasta þingi og þessi hv. d. hafði þá til meðferðar. Var mikið unnið að þessu máli í fyrravetur og komst það í gegnum 3. umr. í þessari hv. d. með litlum breytingum, en dagaði svo uppi, enda komið undir þinglok, er það fór úr deildinni. Nú er þessum bálki, sem borinn var fram í fyrra í einu lagi, skipt í þrennt. Eru tvö frv. þegar fram komin og bæði á dagskrá hér í dag, en þriðja frv. er aðeins ókomið fram, og er vikið lítilsháttar að því í grg. þessa frv. Á þessu stigi málsins er ekki þörf að tala ítarlega um frv., enda er það að mestu shlj. því, sem endanlega var samþ. í þessari hv. deild í fyrra. Þó vil ég nefna lítilfjörlega breyt., sem gerð er samkv. ósk skólameistarans á Akureyri, en hún er sú, að fella niður úr frv. í fyrraákvæðið um skólaráð. Ákvæði þetta fékk daufar undirtektir í fyrra, en hélzt þó eins og gengið var frá frv. þá. En síðan hefir komið á daginn, að kennarar við menntaskólana hér og á Akureyri eru mótfallnir þessu ákvæði, og þykir ekki ástæða til að halda því til streitu að þessu sinni. Stærsta breyt., sem gerð er á frv. frá í fyrra, er sú, að engin latína verði kennd í Menntaskólanum á Akureyri, en aðaláherzlan lögð á kennslu nýju málanna. Að því er vikið í aths., að í nágrannalöndunum er nú minni áherzla lögð á að kenna mönnum latínu, en aðaláherzlan lögð á kennslu nýju málanna. Virðist sú stefna einnig vera að ryðja sér til rúms hér á landi. Latínan hefir því aðalgildi nú sem stuðningur undir nám nýju málanna, en ekki eins og fyrr, á meðan hún var aðalþjálfmeðal og aðalmenntamál hinna lærðu skóla. Þá er ein smábreyt. enn frá frv. í fyrra, um að jafna kennslutímann í skólanum hér og á Akureyri. Eins og kunnugt er, þá er kennslutími Menntaskólans hér mánuði lengri en í Akureyrarskólanum. Er með breyt. þessari lagt til að stytta skólatímann hér í fyrstu tveimur bekkjunum til maíloka, en lengja hann á Akureyri lítið eitt fram í júnímánuð tvö síðari námsárin. Er þetta gert með tilliti til þess, að auðveldara er að koma við ýmsum útiíþróttum og ferðalögum á vorin, og þykir þá rétt, að þetta gangi jafnt yfir báða skólana. Að vísu eykur þetta lítilsháttar námskostnað á Akureyri, en þar sem ódýrara er að lifa á Akureyri en hér, þá ætti þetta ekki að valda neinum erfiðleikum fyrir nemendur. Ég sé ekki ástæðu til að hafa þessi orð fleiri. Málið var þrautrætt í þessari hv. deild í fyrra. Óska ég því, að frv. fái að ganga til 2. umr. og geri að till. minni, að því verði vísað til hv.menntmn. að umr. lokinni.